Občinski svet Občine Škofljica je na podlagi 9. člena Odloka o priznanjih Občine Škofljica (Ur. l. RS, št. 33/11) na 15. redni seji, dne 20. 6. 2024, sprejel naslednji sklep:

Občinsko priznanje »PLAKETA OBČINE ŠKOFLJICA« prejme

**GLASBENA ŠOLA GROSUPLJE**

**(podružnica Škofljica)**

**za 50 let obstoja in 20 let delovanja podružnice Škofljica**

**Utemeljitev:**

Glasbena šola Grosuplje je javni zavod, ki izvaja vzgojno-izobraževalni proces na področju glasbenih umetnosti. Šolski okoliš zajema občine Grosuplje, Ivančna Gorica, Dobrepolje in Škofljica, ki so tudi ustanoviteljice zavoda. Občina Škofljica je leta 2003 s sklepom postala soustanoviteljica šole, kar je pomenilo podlago za odprtje podružnice na Škofljici. Tako se je odprl tretji dislocirani oddelek glasbene šole Grosuplje, in sicer v kletnih prostorih Občine Škofljica. V šolskem letu 2004/2005 pa se je pouk preselil v prostore osnovne šole Škofljica, kjer kljub prostorski stiski poučujejo otroke še danes. Vsa leta se podružnica razvija in raste s potrebami učencev in tako na šoli širijo nabor poučevanja različnih glasbenih inštrumentov. Šolo obiskuje 519 učencev individualnega pouka in 48 učencev predšolske glasbene vzgoje in pripravnice. Od tega obiskuje enoto na Škofljici 96 otrok na inštrumentih: fagot, flavta, harmonika, kitara, klavir, kljunasta flavta, saksofon, violina in violončelo.

Na Glasbeni šoli Grosuplje delujejo številni orkestri in zborovske zasedbe: pihalni, godalni, kitarski in harmonikarski orkester ter mladinski pevski zbor in zbor ArtVoicess. Nastopi so sestavni del procesa glasbene šole. Na leto jih je okoli 180, skupaj z zunanjimi nastopi pa okoli 230. V enoti Škofljica so nastopi večkrat letno ob ponedeljkih ob 19. uri, v avli osnovne šole Škofljica. Učenci radi nastopajo tudi na občinskih, šolskih in kulturnih prireditvah v lokalnih skupnostih. Mentorji učence motivirajo, spodbujajo in jim omogočajo kakovostno pripravo na regijska, državna in mednarodna tekmovanja, kjer so učenci pogosto nagrajeni. S trdim delom in vsakodnevnimi vajami privzgajajo red in disciplino, spoštovanje do glasbe in kulture v širšem pomenu besede. Ne gre zanemariti podatka, da je po končani osnovni glasbeni šoli glasbeno pot nadaljevalo preko 100 učencev. Vsi dosežki šole in njenih učencev so zabeleženi v obsežnem biltenu, ki je izšel ob 50-letnici delovanja.

Vodilo Glasbene šole Grosuplje je biti prva in najboljša izbira glasbene šole v lokalnem okolju. Ustvarjajo vzpodbudno, ustvarjalno in prijetno okolje za otroke. Sledijo najvišjim učnim in strokovnim standardom ter ohranjanju in krepitvi ugleda glasbene kulture skozi tesno vključenost v lokalno skupnost. Glasbena šola Grosuplje je v šolskem letu 2023/2024 obeleževala 50-letnico obstoja in hkrati 20-letnico podružnice Škofljica. Ob tem jubileju se ji podeli Plaketa Občine Škofljica.

Škofljica, 1. september 2024 Primož Cimerman

Številka: *01506/33/24-25-66* ŽUPAN